L'Ajuntament de Catarroja acosta al veïnat la reforma dels seus carrers
28 oct. 2022

L'alcalde de Catarroja, Jesús Monzó, juntament amb el regidor d'Urbanisme, Martí Raga, han mantingut dues reunions informatives amb el veïnat dels carrers Paiporta, Placetes, Canya i Peix, amb l'objectiu de resoldre tots els dubtes davant l'imminent procés de renovació d'aquestes dues zones, així com atendre les peticions dels assistents. L'obra començarà la setmana vinent, una vegada finalitzada la festivitat de Tots Sants.

“La participació activa consisteix a escoltar, dialogar i expressar-se clarament, un exemple d'això ha sigut com ens hem acostat aquesta setmana al veïnat per a poder resoldre tots els dubtes sobre la gran renovació que viuran els seus barris. Una ambiciosa proposta que s'ha alimentat amb les seues opinions i dubtes que segur enriquiran encara més el projecte”, explica Jesús Monzó, alcalde de Catarroja.

En el cas de la reurbanització del carrer Paiporta, els treballs es faran en plataforma única per a garantir l'accessibilitat de totes les persones. A més es renovarà tot el clavegueram creant xarxes separatives de residuals i pluvials, fent el soterrament del cablejat de l'enllumenat públic i la renovació de la xarxa de proveïment d'aigua potable en totes les cases. Finalment s'Incorporarà arbratge en els trams que ho permeten.

En el cas de la renovació en el barri de les Barraques dels carrers Placetes, Canya i Peix, l'objectiu és posar en valor el patrimoni arquitectònic del centre històric, recuperant i reaprofitant l'empedrat existent, com ja s'ha fet en altres actuacions per a col·laborar a disminuir l'impacte ambiental de l'obra. Està previst que els treballs en aquesta zona finalitzen en un període de 4 mesos.

“És reconfortant escoltar les opinions de la ciutadania que ha assistit a aquestes reunions informatives i que ens marquen el camí, sol·licitant-nos que seguim en la línia de la nostra campanya Catarroja Camina, que advoca per un urbanisme més amable amb un clar protagonisme dels vianants”, explica Martí Raga, regidor d'Urbanisme.

Finalment, el cost de les obres serà aproximadament d'un milió d'euros, dels quals la Diputació aportarà 136.000 mitjançant una subvenció.